चालीस दिनों से इन्तज़ार कर रहे मोहित व अनन्या को और सब्रा करना पड़ा। अलका के फ़ोन आते कि उसकी अमुक-अमुक फ़िल्म में अभिनय के लिए बात चल रही है। और अमुक-अमुक फ़िल्म का काम शुरू हो गया है। वह नहीं लौट रही है क्योंकि अब मुंबई में उसका एक-एक दिन क़ीमती है। वह अब पछता रही है कि वह पहले ही मुंबई क्यों नहीं आयी। यहां इतना सारा काम है। उसकी युवावस्था का काफी समय निकल चुका है। काश वह पांच-दस साल पहले ही मुंबई आ गयी होती तो उसके पास अपना भविष्य संवारने के लिए कुछ समय होता। अब तो भागती हुई गाड़ी पकड़ने की स्थिति है। लोग-बाग उससे कहते हैं कि वह पहले क्या कर रही थी, पहले मुंबई क्यों नहीं आयी। उसमें टैलेंट है, वह खूबसूरत है, फ़ोटोजेनिक है बस उम्र कुछ ज़्यादा है। और लड़कियों के मामले में उम्र बहुत बड़ा फैक्टर है। हालांकि वह अपनी उम्र बीस-एक्कीस ही बताती थी। यह बात और है कि किसी को उसके उम्र सम्बंधी दावे पर संदेह नहीं हुआ। वह अपने विवाहित होने के सवालों पर भी टालती रही ऐसे में अपनी बेटी के ज़िक्र का तो सवाल ही नहीं था।